aceton
Store norske leksikon,Realfag,Kjemi,Organisk kjemi,Organiske forbindelser
Aceton er en fargeløs væske med en karakteristisk lukt og kokepunkt ved 56 °C. Den har kjemisk formel CH3COCH3.
Aceton er det enkleste ketonet som finnes. Aceton er blandbar med vann i alle forhold og er et godt løsemiddel for mange organiske stoffer. Væsken fremstilles ved oksidasjon av isopropylalkohol (2-propanol) eller butan, ved mikrobiologiske prosesser samt som biprodukt ved fenolfremstilling fra kumen. Bruk Aceton har meget stor og variert bruk innen teknikken, både som løsemiddel og som råstoff i syntetisk organisk industri. Virkning på kroppen Aceton er et av de minst giftige tekniske løsemidlene. Arbeidere som utsettes for store konsentrasjoner av aceton kan likevel bli søvnige og påføres irritasjonsvirkninger i luftveiene. Stoffet er lett hudirriterende og fører til uttørring av huden. Innånding av meget høye luftkonsentrasjoner kan føre til narkose og koma. Langvarig påvirkning av lave luftkonsentrasjoner over flere måneder eller år kan medføre hodepine, tretthet, sår hals og kronisk hoste. Ved ulykker som fører til bevisstløshet eller koma, må den forulykkede umiddelbart bringes til sykehus. Les mer i Store norske leksikon aceton – fysiologi